Geestelike Vorming - Forum 2.0 - jimileroux.com
Posted by Jimi le Roux on July 8, 2008 at 1:36pm in Kursusse inligting en aflaaistukke
Geestelike Vorming is ons basiese kursus
Geestelike vorming is die werk wat God in ons doen, deur die Heilige Gees, om ons te verander tot die beeld van Jesus Christus. Ons geestelike groei is SY werk, ja, nie ons s'n nie, maar ons kan met Hom saamwerk - ons kan onsself gee vir sy doel.
Hierdie kursus handel oor die basiese van volgelingskap, die wesenlike van 'n verhouding met God. Vir 40 weke beweeg Geestelike Vorming deur al die belangrikste temas van ons volgelingskap van Jesus. Ons begin met Jesus se uitnodiging aan ons om Hom te volg en leer dan weekliks by die Meester self (ons gebruik veral die evangelies) oor wat Hy van ons verwag. Ons stel onsself bloot aan Jesus se leer en lewe en laat ons deur geestelike oefeninge vorm en verander. Wat maak hierdie program anders as die tipiese dissipelskapskursus? Die volgende:
Ons benadering is omvattend. Ons bedoel daarmee dat ons geestelike groei nie los kan staan van ons persoonlike groei as mens nie. Geestelike groei sluit ook in wie ek is, wat my roeping is, hoe ek volwasse word, hoe ek in die wêreld moet leef. My geestelike lewe omspan immers my hele lewe! My geestelike lewe is my gewone lewe, wat ek geestelik leef. Dis een saak.
Ons benadering is prakties, nie verstandelik nie. Informasie alleen lei nie tot transformasie nie. Jesus het nooit "klasse" aangebied nie. Hy het mense in 'n leefwyse ingenooi, saam met Hom. Daarom is die klem van ons kursus "oefeninge", praktyke wat jou in 'n geestelike lewe kan inlei. As jy die kennis aanleer en die oefeninge doen, sal jy ervaar hoe jou lewe verdiep!
Elke kind van God moet die basiese van 'n verhouding met God in plek kry om geestelik sterk te kan word. Honderde mense het hierdie kursus al by ons gedoen. Sluit by hulle aan - word gevorm!
In Julie 2021 (en deur 2022, in blokke) sal ons weer begin om deur Geestelike Vorming te werk, as ons "SKOOL VIR DISSIPELS". Die notas sal aangevul word deur weeklikse videos en 'n aanlyn-klas. SLUIT GERUS BY ONS AAN vir hierdie reis - jy kan dit ook heeltemal GRATIS volg, sonder om die notas te bestel (alhoewel die eerste vyf weke se notas gratis is). Ons reëlings, notas en videos sal gedeel word in hierdie Facebook-groep - sluit gerus op die groep aan!
Die videos wat ons in ons SKOOL gebruik is ook nou almal beskikbaar by hierdie YouTube-kanaal. Skryf gerus daarop in om dit weer te vind en om kennis te kry van nuwe plasings, wat van tyd tot tyd opgesit sal word.